OPĆINA VLADISLAVCI

PRORAČUNSKI VODIČ ZA 2025. GODINU







OPĆINA VLADISLAVCI

Vladislavci, Ulica Kralja Tomislava 141

**tel: 031/391-250, fax: 031/391-007**

[**vladislavci.tajnik@gmail.com**](mailto:vladislavci.tajnik@gmail.com)

[**opcina-vladislavci.com**](http://www.vladislavci.com/)

**Dragi sumještani i sumještanke,**



U brošuri koja je pred Vama u jednostavnoj i razumljivoj formi pronaći ćete osnovne informacije o proračunu Općine Vladislavci. Dio informacija općenitog je karaktera, te objašnjava kako se priprema i donosi ovaj glavni Općinski financijski dokument, zašto je on važan, na koji se način prihoduju, a kako raspoređuju odnosno koriste proračunska sredstva i još niz drugih informacija. Ukratko, zahvaljujući Proračunskom vodiču može se na jednostavan i razumljiv način dobiti uvid u inače složeni financijski dokument, posebno važan za funkcioniranje Općine. Drugi dio informacija odnosi se na konkretan proračun Općine Vladislavci za 2025. godinu, te donosi osnovne podatke o prihodima i primicima, te rashodima i izdacima u okviru ovogodišnjeg proračuna. No kako brojke iskazane proračunom nisu same sebi svrha, već se kroz njih iščitavaju konkretni projekti, investicije i programi koji se proračunom financiraju, u nastavku brošure izdvojili smo i približili Vam neke od važnijih općinskih projekata koji će se u cijelosti ili u nekoj od faza financirati ovogodišnjim proračunom Općine Vladislavci. Što se pak samog proračuna za 2025. godinu tiče, kao i svake godine nastojali smo i nastojimo novcem koji je na raspolaganju našoj jedinici lokalne samouprave napraviti iskorak u uređenju, komunalnoj opremljenosti i društvenom i socijalnom standardu.

Uz vašu pomoć uvjeren sam da možemo zadržati pozitivne rezultate i u budućnosti, a Proračunski vodič neka vam bude korisno sredstvo da se upoznate s projektima i planovima i sudjelujete u upravljanju svojom Općinom.

Vaš načelnik Marjan Tomas

**ŠTO JE PRORAČUN ?**



Proračun je temeljni financijski dokument u kojem su iskazani svi planirani godišnji prihodi i primici, te svi rashodi i izdaci Općine kojeg donosi Općinsko vijeće.

Proračun se odnosi na fiskalnu godinu koja počinje 01. siječnja, a završava 31. prosinca svake kalendarske godine.

***Proračunski vodič*** je sažetak Proračuna Općine Vladislavci za 2025. godinu, kojim se svim sumještanima omogućuje uvid u prihode i rashode Općine, kako bi dobili potpunu informaciju o tome gdje se i kako troši javni novac.

ŠTO SE MOŽE SAZNATI IZ PRORAČUNA



Kojim prihodima Općina raspolaže?

 Koliko su ukupni rashodi Općine?



 Što sve Općina financira?

 Koliko se troši na funkcioniranje Općine?

 Koliko se novaca troši na kulturu i sport?

 Koliko sredstava Općina izdvaja za financiranje dječjih vrtića, a koliko za osnovno školstvo,

zdravstvo i socijalnu skrb?

 Koliko se ulaže u održavanje i izgradnja komunalne infrastrukture?

GDJE SAZNATI VIŠE O PRORAČUNU I DRUGIM OPĆINSKIM AKTIMA?

* **U službenom Glasniku Općine Vladislavci**
* Na web stranicama Općine [www.opcina-vladislavci.hr](http://www.opcina-vladislavci.hr/)
* **U Jedinstvenom upravnom odjelu Općine Vladislavci na adresi Kralja Tomislava 141, Vladislavci**
* **E-mail adresa:** [**vladislavci.tajnik@gmail.com**](mailto:vladislavci.tajnik@gmail.com)
* **Telefon: 031/391-250, 031/391-007**



KOJE POSLOVE OBAVLJA OPĆINA?

Poslovi od lokalnog značaja kojima se ostvaruju potrebe sumještana koje obavlja Općina:

 Uređenje naselja i stanovanje

 Razvoj poljoprivrede

 Protupožarna i civilna zaštita

 Briga o djeci

 Odgoj i osnovno obrazovanje

 Kultura

 Socijalna skrb

 Sport

 Zaštita i unapređenje okoliša

ODAKLE DOLAZI NOVAC U PRORAČUN?



Prihodi od poreza:

 na dohodak i na promet nekretninama, kojeg Općina dijeli s državnim proračunom

 na potrošnju, na kuće za odmor i korištenje javnih površina, koje svojim odlukama propisuje Općina

Pomoći iz drugih proračuna:

 državnog, županijskog i drugih subjekata opće države, pomoći temeljem prijenosa EU sredstava

Prihodi od imovine:

 od kamata, od koncesija, zakupnina i dr.

**Prihodi od administrativnih pristojbi i po posebnim propisima:**

 komunalni doprinos, komunalna naknada, grobna naknada

**Prihodi od prodaje nefinancijske imovine**

 odnosi se ne prihode od prodaje državnog poljoprivrednog zemljišta, čija je namjena korištenja sredstava utvrđena posebnim zakonom

KAMO ODLAZE PRORAČUNSKA SREDSTVA U 2025. GODINI?

* na održavanje komunalne infrastrukture (cesta, groblja, uređenje zelenih površina…)
* na izgradnju objekata i uređaja komunalne infrastrukture
* pomoć socijalno ugroženom stanovništvu
* financiranje predškolskog odgoja i obrazovanja
* poticanje športskih i kulturnih aktivnosti
* financiranje vatrogastva i civilne zaštite
* uređenje naselja i demografska obnova

*PRORAČUN OPĆINE VLADISLAVCI ZA 2025.g. PLANIRAN JE U IZNOSU OD 5.993.895,45 eura.*

*U nastavku prikazujemo samo dio planiranih aktivnosti:*

* održavanje javne rasvjete
* održavanje groblja
* održavanje nerazvrstanih cesta
* održavanje, uređenje i ozelenjavanje javnih zelenih površina
* nabavu i postavljanje prometne signalizacije
* financiranje rada komunalnog i poljoprivrednog redara
* rekonstrukcija kapelice na groblju u Dopsinu
* rekonstrukcija parkirališta – prilagođavanje za pristup osobama s invaliditetom ispred ambulante Vladislavci
* rekonstrukcija parkirališta – prilagođavanje osobama s invaliditetom ispred nogometnog igrališta u Dopsinu
* restauracija križeva „Krajputaša“
* sanacija ulaza u zgradu Općine Vladislavci
* izgradnja pješačko-biciklističke infrastrukture u Općini Vladislavci

rekonstrukcija pješačkih nogostupa u Dopsinu u Ulici Sv. Ivana

* izgradnja pješačke staze do groblja Dopsin
* izgradnja pješačkog nogostupa do željezničke stanice u Dopsinu
* rekonstrukcija pješačkih nogostupa u Ulici K.P. Krešira IV u Vladislavcima
* rekonstrukcija postojećih autobusnih stanica na području Općine Vladislavci
* uređenje pristupnih površina i okoliša Društvenog doma u Vladislavcima
* izgradnja i opremanje dječjeg igrališta kod Društvenog doma u Dopsinu
* energetska obnova Društvenog doma u Dopsinu
* izgradnja pješačko-bicklističke infrastrukture u Općini Vladislavci, faza 2
* kupovina zemljišta za izgradnju parkinga na groblju u Hrastinu
* izgradnja, rekonstrukcija i održavanje otresnica, putne i kanalske mreže, javnih površina i površina uz općinske objekte
* izgradnja i opremanje Dječjeg vrtića Vladislavci
* rekonstrukcija sportsko-rekreacijskog centra Vladislavci

Kao i svake godine u Proračunu su osigurana sredstva za naše sumještane

slabijeg imovnog stanja i naše sumještane „treće“ životne dobi, koji ostvaruju pravo na:

* Dodjelu jednokratnih pomoći osobama težeg imovinskog stanja

→ Donacije umirovljenicima povodom Uskrsa i Božića

→ Darivanje umirovljenika povodom blagdana

Kroz program poticanja uređenja naselja i demografske obnove od 2018. g. provodimo niz mjera koje pridonose uređenju naselja i demografskoj obnovi, a 2021., 2022. i 2023. godine uveli smo i dodatne mjere u cilju demografske obnove na području naše Općine.

Programom smo predvidjeli slijedeće mjere:

**Izgradnja novih stambenih objekata i kupovina stambenih objekata**

**na području Općine Vladislavci**

- u kojoj građani mogu ostvariti pravo na sufinanciranje gradnje novih stambenih

objekata ili kupnje stambenih objekata

**Dodjela novčane nagrade za najuređeniju okućnicu**

* izbor najljepše okućnice Općine Vladislavci,

planira se nagraditi prve tri najljepše okućnice

**Sufinanciranje priključenja na vodoopskrbnu mrežu**

* u cilju da mještanima omogućimo opskrbu pitkom vodom iz vodoopskrbnog

sustava sufinanciramo priključenja na vodoopskrbnu mrežu, a u slučajevima kada je za pojedini priključak potrebno izvesti tuneliranje, taj ćemo trošak isto

sufinancirati

**Pomoć novorođenom djetetu**

* nastavljamo i s pomoćima za novorođeno dijete, u 2025. godini po novom modelu, i to:
* rođenje prvog i drugog djeteta pomoć u visini od 550,00 eura,
* rođenje trećeg djeteta pomoć u visini od 1.000,00 eura,
* rođenje četvrtog djeteta pomoć u visini od 1.500,00 eura,
* rođenje petog i svakog sljedećeg djeteta u visini od 2.000,00 eura.

**Stipendiranje studenata**

* nastavljamo i sa stipendiranjem najboljih studenata te smo povećali iznos stipendija na iznos od 140,00 eur mjesečno

**Nagrađivanje najboljih učenika**

* kao i u prethodnim godinama planiramo nagrađivati 5 najboljih učenika osnovne

škole

**Prijevoz srednjoškolskih učenika i studenata**

* Sufinanciranje prijevoza ostvaruju učenici srednjih škola i studenti s područja Općine Vladislavci.
* Prihvatljivi troškovi su troškovi međumjesnog prijevoza autobusom i troškovi prijevoza u gradu Osijeku, tzv. gradski prijevoz autobusom.
* Za učenike srednjih škola potpora se dodjeljuje u iznosu razlike cijene prijevoza koji se sufinancira iz državnog proračuna i županijskog proračuna, s udjelom do 15% cijene karte za prijevoz iz mjesta prebivališta do mjesta školovanja.
* Za studente potpora se dodjeljuje u visini od 50 % cijene studentske mjesečne karte, za prijevoz iz mjesta prebivališta do mjesta školovanja.
* Za učenike i studente za gradski prijevoz u Osijeku potpora se dodjeljuje do 100 % iznosa cijene mjesečne karte.

**Sufinanciranje programa predškolskog odgoja i vrtića**

* kao i u prethodim godinama nastavljamo sufinancirati program predškolskog

odgoja, a 2017. smo prvi put počeli sufinancirati troškove predškolskog odgoja

u predškolskim ustanovama izvan područja Općine Vladislavci,

* u 2025. godini planiramo početak rada našeg vrtića kojeg gradimo u Vladislavcima,

**Sufinanciranje rada zdravstvenih ustanova**

* ovo je još jedna mjera koju smo provodili i u prethodnim godinama, a odnosi

se na sufinanciranje troškova Doma zdravlja Osijek za ambulantu obiteljske

medicine, ordinaciju stomatološke medicine i ljekarne u Vladislavcima.

**Nabavka školskog pribora za učenike prvog razreda osnovne škole**

* kao i u prethodnim godinama planiramo nabavu osnovnog školskog pribora kao

što su bilježnice, pernice i ostali školski pribor za učenike prvog razreda.

**Nabavka školskog pribora za polaznike „Predškole“ u dječjem vrtiću**

**u Vladislavcima**

* kao i u prethodnoj godini nastavljamo s nabavom školskog pribora za „Predškolu“

u dječjem vrtiću u Vladislavcima.

**Nabavka poklon paketa za blagdane**

- ovo je još jedna mjera koju smo provodili i u prethodnim godinama. Pravo na

poklon pakete ostvaruju sva djeca s područja Općine Vladislavci, dobi do 15 godina.

**Stipendiranje učenika**

* nastavljamo s provođenjem ove mjere koju smo prvi put počeli financirati 2021. g. u cilju da se roditeljima djelomično olakša školovanje djece, a istovremeno u cilju poticanja učenika na rad i učenje, stipendiju smo povećali i ona iznosi 70,00 eur po učeniku mjesečno

**Sufinanciranje troškova polaganja vozačkog ispita srednjoškolcima i studentima**

**s područja Općine Vladislavci**

* Mjera se prvi put počela provoditi u 2021.g. Usmjerena je na učenike 3. i 4. razreda srednjih škola, studente te osobe koje su u prethodnoj školskoj godini završile obrazovanje, a nisu nastavile akademsko obrazovanje te imaju status nezaposlene osobe u trenutku podnošenja zahtjeva za polaganje vozačkog ispita. Sufinanciranje Općine bit će odobreno proporcionalno postignutom uspjehu srednjoškolca/studenta/nezaposlene osobe u prethodnoj školskoj/akademskoj godini, što znači npr. za opći uspjeh u prethodnoj školskoj/akademskoj godini od 5,00 financira 50% troška polaganja vozačkog ispita.
* Cilj je ove mjere učenike i studente potaknuti na postizanje što boljih rezultata, a

roditeljima djelomično pripomoći u školovanju djece.

**Sufinanciranje fizikalne terapije djeci s invaliditetom**

Mjera se prvi put počela primjenjivati u 2023. g. s ciljem da se pomogne roditeljima invalidne djece.

**Sufinanciranje učeničkih domova**

Mjera je uvedena 2024. godine. Pravo na sufinanciranje ostvaruju učenici srednjih škola koji imaju prebivalište na području Općine Vladislavci i smješteni su u učeničkim domovima ili privatnom smještaju tijekom školovanja u mjestu gdje se nalazi srednja škola koju pohađaju. Prihvatljivi troškovi su troškovi smještaja u učeničkom domu odnosno u privatnom smještaju u iznosu od 80% od cijene smještaja koju učenik plaća, a najviše u iznosu do 70 eura.

